Sumonyi Zoltán

*Uram, jelentsd meg halálomnak napját*

„Uram, jelentsd meg halálomnak napját,

Tudjam mértékét röpke életemnek.”

Ha évben méred, ha napokban hosszát,

Számukat felezd meg.

Másik felét add a másik Felemnek,

Kit hatvan éve Te rendeltél hozzám.

Már három éve ítéled betegnek.

Viasz-maszk az arcán.

Együtt szólíts el, vagyis én egy nappal

– Ha kérhetek még – eggyel többet kérek,

Hogy elrendezzem magunkkal, magammal

Az itt hagyott létet.

*2023. december 1.*